DA Den Europæiske Unions Tidende CE 84/414

(2004/C 84 E/0483)

SKRIFTLIG FORESPØRGSEL P-0490/04

af Harlem Désir (PSE) til Kommissionen

(12. februar 2004)

Om: Tilbageholdelsen af den pakistanske journalist Khawar Mehdi Rizvi, som blev arresteret i Karachi sammen med de franske journalister Marc Epstein og Jean-Paul Guilloteau fra ugemagasinet L'Express

Den 14. december 2003 blev den pakistanske journalist Khawar Mehdi Rizvi arresteret i Karachi sammen med de franske journalister Marc Epstein og Jean-Paul Guilloteau, reportere ved ugemagasinet L'Express. Efter at være blevet tilbageholdt i flere dage blev de europæiske journalister sat på fri fod, mens Khawar Mehdi Rizvi derimod fortsat blev holdt fængslet og gjort til genstand for en retssag, der kan medføre en hård dom med op til livsvarigt fængsel.

Den anmeldelse, man har registreret hos kriminalpolitiet i Quetta, anklager Khawar Mehdi Rizvi for at have modtaget penge fra Marc Epstein og Jean-Paul Guilloteau, som er reportere for det franske ugemagasin L'Express, for at udarbejde en falsk reportage om en talibansk hærfører og en talibansk træningslejr. Journalisten er genstand for flere anklagepunkter: »Sammensværgelse«, »oprør«, for at »have skadet Pakistans internationale omdømme«, »have befordret had mellem Pakistan og et naboland og det internationale samfund, og mellem islam og andre religioner«. Denne anklage bygger ikke på nogen form for konkret bevis. Og rent faktisk blev de to franske journalister fra L'Express idømt en simpel bøde i samme sag.

Den amerikanske ambassadør i Pakistan har over for regeringen i Islamabad givet udtryk for sin bekymring over Khawar Mehdi Rizvis situation. Den internationale komité til støtte for Khawar Mehdi er sammensat af pakistanske journalister, reportere fra de franske medier France 2, TF1, Le Monde, Libération, L'Express, de amerikanske dagblade The New York Times og Chicago Tribune og Reportere uden Grænser.

Hvilke skridt agter Kommissionen at tage for at befordre Khawar Mehdi Rizvis løsladelse?

Svar afgivet på Kommissionens vegne af Chris Patten

(5. marts 2004)

Efter sin arrestation blev Khawar Mehdi Rizvi hemmelig tilbageholdt i mere end fire uger. Siden politiet bekendtgjorde hans tilbageholdelse den 24. januar 2004, er de normale retslige procedurer blevet genoptaget efter udarbejdelsen af en første informationsrapport. Mehdi Rizvi er blevet anklaget for oprør i henhold til afsnit 124-A i Pakistans straffelov. Han er nu varetægtsfængslet, og proceduren er indledt.

Afsnit 124-A i straffeloven er i overensstemmelse med Pakistans forfatning, hvis artikel 19 tillader begrænsninger af ytringsfriheden »af hensyn til […] Pakistans integritet, sikkerhed eller forsvar eller en del heraf, venskabelige forbindelser med udenlandske stater […]«.

Skønt det er beklageligt, at Mehdi Rizvi forsvandt sporløst i nogen tid efter sin arrestation, synes retsvæsenet ikke principielt at have behandlet ham diskriminerende. Det skal dog understreges, at de to franske journalister blev arresteret, dømt og fængslet for manglende overholdelse af visumbegrænsningerne i henhold til afsnit 14, litra a) i udlændingeloven, hvorimod Mehdi Rizvi er konfronteret med mere alvorlige anklager for oprør, der kan medføre livsvarigt fængsel. Dette giver indtryk af, at det alene er Mehdi Rizvi, som på det alvorligste må undgælde for, hvad der tydeligvis var et ulykkeligt forsøg fra hele gruppen af journalister.

Domstolen har endnu ikke truffet afgørelse i sagen, og Kommissionen ønsker under ingen omstændigheder at blande sig i den aktuelle retssag. Ikke desto mindre har Kommissionens medlem med ansvar for eksterne forbindelser rejst spørgsmålet på det seneste trojka-ministermøde i Islamabad den 18. februar 2004 og anmodet om benådning af Mehdi Rizvi. Vi har ligeledes kendskab til, at delegationslederne i Islamabad fortsat vil overvåge udviklingen og har til hensigt at tage sagen op under de fremtidige kontakter med de pakistanske myndigheder.